L 130/136
EL
Επίσημη Εφημερίδα της Ευρωπαϊκής Ένωσης
16.5.2023
(10)
Το ΣΕΔΕ της ΕΕ θα πρέπει να παρέχει κίνητρα υπέρ της παραγωγής από εγκαταστάσεις που μειώνουν εν μέρει ή μηδενίζουν πλήρως τις εκπομπές αερίων του θερμοκηπίου.
Επομένως, η περιγραφή ορισμένων κατηγοριών δραστηριοτήτων στο παράρτημα I της οδηγίας 2003/87/ΕΚ θα πρέπει να τροποποιηθεί έτσι ώστε να εξασφαλίζεται ότι οι εγκαταστάσεις που εκτελούν δραστηριότητα που περιλαμβάνεται στο εν λόγω παράρτημα Ι και πληρούν το όριο δυναμικότητας που σχετίζεται με την ίδια δραστηριότητα αλλά δεν εκπέμπουν αέρια θερμοκηπίου, περιλαμβάνονται στο πεδίο εφαρμογής του ΣΕΔΕ της ΕΕ, και ως εκ τούτου να διασφαλίζεται η ίση μεταχείριση των εγκαταστάσεων στους εν λόγω τομείς.
Επιπλέον, η δωρεάν κατανομή για την παραγωγή ενός προϊόντος θα πρέπει να λαμβάνει υπόψη, ως κατευθυντήριες αρχές, το δυναμικό κυκλικής χρήσης των υλικών και το γεγονός ότι ο δείκτης αναφοράς θα πρέπει να είναι ανεξάρτητος από την πρώτη ύλη ή τον τύπο της διαδικασίας παραγωγής, όταν οι διαδικασίες παραγωγής έχουν τον ίδιο σκοπό.
Επομένως, είναι αναγκαίο να τροποποιηθεί ο ορισμός των προϊόντων και των διαδικασιών και εκπομπών που καλύπτονται για ορισμένους δείκτες αναφοράς, ώστε να εξασφαλιστούν ισότιμοι όροι ανταγωνισμού για τις εγκαταστάσεις που χρησιμοποιούν νέες τεχνολογίες που μειώνουν εν μέρει ή μηδενίζουν πλήρως τις εκπομπές αερίων του θερμοκηπίου και εγκαταστάσεις που χρησιμοποιούν τις υφιστάμενες τεχνολογίες.
Παρά τις εν λόγω κατευθυντήριες αρχές, οι αναθεωρημένοι δείκτες αναφοράς για την περίοδο 2026-2030 θα πρέπει να συνεχίσουν να κάνουν διάκριση μεταξύ πρωτογενούς και δευτερογενούς παραγωγής χάλυβα και αλουμινίου.
Είναι επίσης αναγκαίο να αποσυζευχθεί η επικαιροποίηση των τιμών των δεικτών αναφοράς για τα διυλιστήρια και για το υδρογόνο έτσι ώστε να αντικατοπτρίζεται η αυξανόμενη σημασία της παραγωγής υδρογόνου, συμπεριλαμ­ βανομένου του πράσινου υδρογόνου, εκτός του τομέα των διυλιστηρίων.
(11)
Μετά την τροποποίηση των ορισμών των προϊόντων και των διαδικασιών και εκπομπών που καλύπτονται για ορισμένους δείκτες αναφοράς, είναι αναγκαίο να διασφαλιστεί ότι οι παραγωγοί δεν λαμβάνουν διπλή αποζημίωση για τις ίδιες εκπομπές, με δωρεάν κατανομή δικαιωμάτων, αφενός, και με αντιστάθμιση του έμμεσου κόστους, αφετέρου, και, συνεπώς, πρέπει να προσαρμοστούν αναλόγως τα χρηματοδοτικά μέτρα για την αντιστάθμιση του έμμεσου κόστους που μετακυλίεται στις τιμές της ηλεκτρικής ενέργειας.
(12)
Η οδηγία 96/61/ΕΚ (8) του Συμβουλίου καταργήθηκε από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου (9).
Οι παραπομπές στην οδηγία 96/61/ΕΚ που περιέχονται στο άρθρο 2 της οδηγίας 2003/87/ΕΚ και στο παράρτημα IV αυτής θα πρέπει να επικαιροποιηθούν αναλόγως.
Δεδομένης της ανάγκης για επείγουσες μειώσεις των εκπομπών στο σύνολο της οικονομίας, τα κράτη μέλη θα πρέπει να είναι σε θέση να ενεργούν για τη μείωση των εκπομπών αερίων του θερμοκηπίου που εμπίπτουν στο πεδίο εφαρμογής του ΣΕΔΕ της ΕΕ επίσης μέσω πολιτικών πέραν των ορίων εκπομπών που θεσπίστηκαν δυνάμει της οδηγίας 2010/75/ΕΕ.
(13)
Στην ανακοίνωσή της, της 12ης Μαΐου 2021, με τίτλο «Πορεία προς έναν υγιή πλανήτη για όλους - Σχέδιο δράσης της ΕΕ: για μηδενική ρύπανση των υδάτων, του αέρα και του εδάφους», η Επιτροπή ζητά την καθοδήγηση της Ένωσης προς μηδενική ρύπανση έως το 2050, μέσω της μείωσης της ρύπανσης του αέρα, των γλυκών υδάτων, της θάλασσας και του εδάφους σε επίπεδα που δεν αναμένεται πλέον να είναι επιβλαβή για την υγεία και τα φυσικά οικοσυστήματα.
Μέτρα που λαμβάνονται στο πλαίσιο της οδηγίας 2010/75/ΕΕ, η οποία είναι το κύριο μέσο ρύθμισης των εκπομπών ρύπων του αέρα, των υδάτων και του εδάφους, συχνά συμβάλλουν και στη μείωση των εκπομπών αερίων του θερμοκηπίου.
Σύμφωνα με το άρθρο 8 της οδηγίας 2003/87/ΕΚ, τα κράτη μέλη θα πρέπει να εξασφαλίζουν τον συντονισμό μεταξύ των απαιτήσεων αδειοδότησης της οδηγίας 2003/87/ΕΚ και εκείνων της οδηγίας 2010/75/ΕΕ.
(14)
Καθώς αναγνωρίζεται ότι οι νέες καινοτόμες τεχνολογίες θα επιτρέπουν συχνά τη μείωση των εκπομπών τόσο των αερίων του θερμοκηπίου όσο και των ρύπων, είναι σημαντικό να εξασφαλιστούν συνέργειες μεταξύ των μέτρων που επιτυγχάνουν μειώσεις των εκπομπών τόσο των αερίων του θερμοκηπίου όσο και των ρύπων, και συγκεκριμένα της οδηγίας 2010/75/ΕΕ, και να επανεξεταστεί η αποτελεσματικότητά τους ως προς το θέμα αυτό.
(15)
Ο ορισμός των παραγωγών ηλεκτρικής ενέργειας χρησιμοποιήθηκε για τον προσδιορισμό της μέγιστης ποσότητας δωρεάν κατανομής δικαιωμάτων στη βιομηχανία κατά την περίοδο από το 2013 έως το 2020, αλλά οδήγησε σε διαφορετική μεταχείριση των σταθμών συμπαραγωγής ηλεκτρισμού και θερμότητας σε σύγκριση με τις βιομηχανικές εγκαταστάσεις.
Για να δοθούν κίνητρα για τη χρήση συμπαραγωγής υψηλής απόδοσης και να εξασφαλιστούν ισότιμοι όροι ανταγωνισμού για όλες τις εγκαταστάσεις που λαμβάνουν δωρεάν κατανομή δικαιωμάτων για παραγωγή θερμότητας και τηλεθέρμανση, θα πρέπει να διαγραφούν από την οδηγία 2003/87/ΕΚ όλες οι αναφορές σε παραγωγούς ηλεκτρικής ενέργειας.
Επιπλέον, ο κατ’ εξουσιοδότηση κανονισμός (ΕΕ) 2019/331 (10) της Επιτροπής καθορίζει τις λεπτομέρειες σχετικά με την επιλεξιμότητα όλων των βιομηχανικών διαδικασιών για δωρεάν κατανομή δικαιωμάτων.
Επομένως, οι διατάξεις για τη δέσμευση και αποθήκευση άνθρακα του άρθρου 10α παράγραφος 3 της οδηγίας 2003/87/ΕΚ έχουν καταστεί παρωχημένες και θα πρέπει να διαγραφούν.
(8) Οδηγία 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και έλεγχο της ρύπανσης (ΕΕ L 257 της 10.10.1996, σ. 26).
(9) Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).
(10) Κατ’ εξουσιοδότηση κανονισμός (ΕΕ) 2019/331 της Επιτροπής, της 19ης Δεκεμβρίου 2018, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 59 της 27.2.2019, σ. 8).